কবি নজরুলের জীবনে তাঁর প্রাণের চেয়ে প্রিয়, দ্বিতীয় পুত্র বুলবুলের ১৯৩০ সালে মাত্র সাড়ে চার বছর বয়সে বসন্ত রোগে মৃত্যুর ঘটনা কবিকে মানসিক এবং শারীরিকভাবে একান্ত দুর্বল করে ফেলে। অপরিসীম শোকে গান রচনা করেন, ‘আমার গানের বুলবুলি ঘুমিয়ে গেছে শান্ত হয়ে।’ অধ্যাপক প্রীতি কুমার মিত্র তাঁর গ্রন্থ দ্য ডিসেন্ট অব নজরুল: পোয়েট্রি এ্যান্ড হিস্ট্রি (অক্সফোর্ড ইউনিভার্সিটি প্রেস, ২০০৭) জানালেন মৃত্যুটি নজরুলের চেতনার জগতে গভীর রেখাপাত করে এবং তিনি বিপ্লবীর ভূমিকা থেকে আধ্যাত্মবাদের দিকে ঝুঁকে পড়েন। এ পর্বে তাঁর সহায় হয় সঙ্গীত (১৯৩০–৪২)। অবশ্য এর পূর্ব থেকেই, বিশেষ করে কৃষ্ণনগরে বাসকালীন সময়ে (জানুয়ারি ১৯২৬–ডিসেম্বর ১৯২৯), এবং পুত্র বুলবুলের জন্ম থেকে (১৯২৬), নজরুল বাংলা গানে গজল আমদানি করে বাংলা সংগীতের নতুন দ্বার উদ্ঘাটন করেন।